৭৭ ফুটের রাম স্ট্যাচুর উদ্বোধনে মোদি! কোথায় গেলে দেখতে পারবেন?

ওয়েব ডেস্ক: আরও এক বিশালাকার মূর্তির উদ্বোধন করলেন মোদি। সর্দার বল্লভভাই প্যাটেলের ‘স্ট্যাচু অফ ইউনিটি’র (Statue Of Unity) পর এবার ভগবান রামের সর্বোচ্চ মূর্তি (Highest Ram Statue in the World) উন্মোচন করলেন প্রধানমন্ত্রী। শুক্রবার দক্ষিণ গোয়ায় (Goa) শ্রী সম্প্রদায়ের ৫৫০ বছর উদ্‌যাপনের অনুষ্ঠান সাক্ষী রইল এই ঐতিহাসিক মুহূর্তের। প্রধানমন্ত্রী মোদি (Narendra Modi) এদিন দক্ষিণ গোয়ার কানাকোনা মহকুমার পার্তাগাল গ্রামে অবস্থিত শ্রী প্রতিষ্ঠান গোকর্ণ জীবোত্তম মঠে ব্রোঞ্জের তৈরি ভগবান রামের ৭৭ ফুট উঁচু মূর্তি উদ্বোধন করেন।

জানা গিয়েছে, ‘স্ট্যাচু অফ ইউনিটি’ যিনি বানিয়েছিলেন, সেই শিল্পী রাম সুতার এই মূর্তিটিও নির্মাণ করেছেন। এটি বিশ্বের সর্বোচ্চ রাম মূর্তি বলে জানিয়েছে মঠ কর্তৃপক্ষ। মঠ প্রতিষ্ঠার ৫৫০ বছর পূর্তি উপলক্ষে ২৭ নভেম্বর থেকে ৭ ডিসেম্বর পর্যন্ত নানা পুজো ও অনুষ্ঠানের আয়োজন করা হয়েছে মঠ সংলগ্ন এলাকায়। প্রতিদিন ৭,০০০ থেকে ১০,০০০ দর্শনার্থী সেখানে আসতে পারে বলে আশা করছে মঠ কর্তৃপক্ষ।

আরও পড়ুন: আত্মনির্ভর ভারত, এবার রাফালের HAMMAR তৈরি হবে দেশেই

শ্রী রামের মূর্তি উদ্বোধনের আগে প্রধানমন্ত্রী মোদি কর্নাটকের উডুপিতে একটি রোড শো করেন। সেই সঙ্গে সেখানে তিনি লক্ষ কান্ঠ গীতা পারায়ণ অনুষ্ঠানেও যোগ দেন। উডুপির শ্রীকৃষ্ণ মঠে এক লক্ষেরও বেশি ভক্ত, ছাত্রছাত্রী, সন্ন্যাসী ও গবেষকের সঙ্গে একসঙ্গে ভাগবত গীতা পাঠে অংশ নেন প্রধানমন্ত্রী মোদি।

এরিপর একটি সমাবেশে প্রধানমন্ত্রী বলেন, ১৯৬৮ সালে জনসংঘ নেতা ভিএস আচার্যকে উডুপি পৌরসভায় নির্বাচিত করার মধ্য দিয়েই এই অঞ্চলে সুশাসন শুরু হয়েছিল। পাঁচ দশক আগেই উডুপি পরিচ্ছন্নতা, জল–নিকাশি ব্যবস্থার যে দৃষ্টান্ত স্থাপন করেছিল, তা আজ দেশের কাছে গর্বের বলে উল্লেখ করেন মোদি।